b"\n_START_ARTICLE_\nCorts de Cullera-Val\xc3\xa8ncia (1364)\n_START_PARAGRAPH_\nLes Corts de Cullera-Val\xc3\xa8ncia de 1364, Corts Generals del regne de Val\xc3\xa8ncia, foren convocades per Pere el Cerimoni\xc3\xb3s, el 8 de juny de 1364 per a celebrar-se el 13 de juny a Cullera, amb l'objectiu de mantenir l'esfor\xc3\xa7 contributiu valenci\xc3\xa0 a la guerra amb Castella, coneguda com la guerra dels dos Peres._NEWLINE_Durant 1364 la guerra amb Castella es concentra en el regne de Val\xc3\xa8ncia, ocupant els castellans quasi tot el sud valenci\xc3\xa0. En els mesos de mar\xc3\xa7 i abril el teatre d'operacions es trasllada cap al centre del regne, on es mant\xc3\xa9 el setge de Val\xc3\xa8ncia per terra i per mar, fins que Pere el Cerimoni\xc3\xb3s aconsegueix concentrar el seu ex\xc3\xa8rcit a Castell\xc3\xb3 de la Plana i moure's el 27 d'abril cap a Val\xc3\xa8ncia, alliberant la ciutat amb l'ajut de la flota comandada per Olof de Proxida. Pere I de Castella evita la confrontaci\xc3\xb3 directa i s'aquartera a Morvedre, des d'on continua fustigant i arrasant els camps de l'Horta. En aquests dies, les tropes de Pere el Cerimoni\xc3\xb3s tamb\xc3\xa9 alliberen les viles de Cullera i Ll\xc3\xadria._NEWLINE_En una situaci\xc3\xb3 tan compromesa per al regne i per a la mateixa ciutat de Val\xc3\xa8ncia, i necessitat el rei de m\xc3\xa9s diners per a mantenir l'ex\xc3\xa8rcit; a Cullera estant, el 8 de juny, convoca Corts a la mateixa Cullera per al 13 de juny. Iniciades les Corts s\xc3\xb3n elegits els tractadors per establir el donatiu, i r\xc3\xa0pidament, abans del 18 de juny, ja estaven acordats i aprovats els cap\xc3\xadtols del subsidi, que es van publicar, ja traslladades les Corts a Val\xc3\xa8ncia, el 23 de juny. En aquestes Corts no es va prendre cap decisi\xc3\xb3 legislativa._NEWLINE_Pel poc de tems establert per a la celebraci\xc3\xb3 de les Corts i, per l'acci\xc3\xb3 i ocupaci\xc3\xb3 de part del territori de les tropes castellanes, el m\xc3\xa9s segur \xc3\xa9s que l'assist\xc3\xa8ncia a aquesta assemblea fos escassa._NEWLINE_L'acord de subsidi consistia en 52.000 lliures anuals durant dos anys, cobert la meitat per la ciutat de Val\xc3\xa8ncia, i destinats a pagar 500 homes a cavall, el manteniment de la maquin\xc3\xa0ria de guerra, els despla\xc3\xa7aments i els serveis de correus i espionatge. Els recursos surten de l'arrendament del gravamen sobre el comer\xc3\xa7 (cereals, carns, vi, mercaderies, animals, b\xc3\xa9ns immobles i sal), i les generalitats, impost sobre la producci\xc3\xb3 i el comer\xc3\xa7; i la seva gesti\xc3\xb3 \xc3\xa9s encomanada a 3 clavaris, assessorats i controlats per 9 consellers, i 2 administradors per a resoldre els conflictes que es presenten."